Henning Haldrup elsker sin campingvogn, og hvert år kører han som reglen på campingferie til Kroatien. Men de høje brændstofpriser gør, at han i år bliver på campingpladsen i Tranum. - Hvis ellers vejret er godt, så har jeg det fint med det, siger pensionist Henning Haldrup fra Aars. Flere campingpladser oplever, at de høje priser får de udenlandske gæster til at være tilbageholdende, når de booker. - Vi har jo nogle stykker, som har lavet reservationer med forbehold for brændstofpriserne. De har reservationer i august og september, som de måske fravælger igen, siger Lisbet Andersen, indehaver af Rødhus Klit Camping. Satser på tyskerne ruller nordpå I Destination NORD tror og håber de, at de tyske campister vælger at komme til Nordjylland på trods af de høje priser. - Mange af de tyskere, der kommer, de bor i Nordtyskland, så der er ikke så langt igen. Hvis man har en campingvogn og måske endda har investeret i en ny, så skal man jo også have den brugt, og så må man jo æde det, at det koster lidt mere at komme herop. Jeg tror, at vi holder skindet på næsen, siger Tonny Thorup, direktør, Destination NORD. - Det koster det, det koster Henning Haldrups naboer på campingpladsen er ligeglade med de høje priser. De vil til Sydfrankrig til sommer med campingvognen. - Der har vi været de sidste 23 år, så det er simpelthen det samme sted, vi vælger. Hvor dyrt det bliver, det ser vi på, når vi kommer hjem. Det koster det, det koster, når vi har valgt at tage derned, siger Grit Nørhave, pensionist fra Køge. Imens bliver Henning Haldrup tilbage og passer på campingpladsen i Tranum. - Vi har jo nået den alder, hvor vi har været afsted. Det var værre, hvis vi var 25 år og ikke havde været nogen steder. Så vi kan jo synge den der gamle sang: ”Minderne har vi jo lov at have”, siger pensionist Henning Haldrup fra Aars.

Opsummering:
Campingpladserne oplever, at de udenlandske gæster lurepasser, når de bestiller sommerferie, og mange danske campister vælger at blive i Danmark i stedet for at tage sydpå.